王其元
乙丑三月二十四日，为古稀序齿会之期。同人齐集冯园，尽一日之欢，晋八旬之祝，诚乐事也。爰即其事赋之
四时佳日惟春好，上巳清明都过了。莫言作乐苦中无，不信寻欢劫后少。我生疏懒本寡交，偶逢情洽亦如胶。美哉发起序齿会，冯园张宴兴尤豪。时维三月二十四，婪尾一尊风信遭。是日天气清且和，未交夏令春将过。襟裾杂遝肩相摩，联翩一堂冠峨峨。精神矍铄发皤皤，谁则隆然类橐驼。王后卢前序不颇，生张熟魏情亦多。座中首推陈太邱，怡情别有竹林游。云閒二陆迈众流，高谈时务气横秋。南郭先生诋自由，东方辩士杂俳优。朱君章君度休休，若庄若谐互吹求。其馀声气素相投，促膝谈心情更稠。谁附骥尾谁龙头，先高后杨吾同俦。数符登瀛加十筹，画图一幅影像收。兴馀还招弹词客，四弦一挥惊裂帛。移时又说江南春，声声若谱寿人什。我闻唐有香山会，九老雍容占丽泽。人闻宋有洛社会，耆英荟萃交莫逆。古人之风不可及，遇难不同情则一。吁嗟乎，人生行乐须及时，莫负当筵酒一卮。壮岁功名既如此，浮云富贵复何为。况今四海慨沦胥，何日欃枪迅扫除。回思六十年前事，赭巾逼迫无宁居。不图往事犹未忘，劫运重开又岁初。炮弹如雨七昼夜，城郭摧残市井墟。大兵之后有凶岁，未知明岁将何如？我侪欲向天公问，何处桃源足避秦。年龄不计春长在，熙熙共作怀葛民。黄发垂髫乐怡然，鸡鸣犬吠亦神仙。此间大好桃花放，雅集名园抵洞天。